4 หุ้นอสังหาฯ ฉายแววขาขึ้น
กลยุทธ์การลงทุนของนักลงทุนในตลาดหุ้นไม่ว่านักลงทุนหน้าเก่า หรือหน้าใหม่ ก็คงจะมีหุ้นกลุ่มอสังหาฯ ตัวใหญ่อยู่ไว้ในพอร์ตเล่นๆ หนึ่งตัวเป็นแน่ โดยหุ้นหลายตัวมีผลประกอบการเติบโตต่อเนื่อง พร้อมมีการจ่ายปันผลทุกๆ ปี อย่างสม่ำเสมอและค่อนข้างสูงกว่าหุ้นกลุ่มอื่น สิ่งเหล่านี้เพียงพอต่อแรงดึงดูดทั้งนั้น
2 ก.ค. 2559

–เส้นทางนักลงทุน–
 
กลยุทธ์การลงทุนของนักลงทุนในตลาดหุ้นไม่ว่านักลงทุนหน้าเก่า หรือหน้าใหม่ ก็คงจะมีหุ้นกลุ่มอสังหาฯ ตัวใหญ่อยู่ไว้ในพอร์ตเล่นๆ หนึ่งตัวเป็นแน่ โดยหุ้นหลายตัวมีผลประกอบการเติบโตต่อเนื่อง พร้อมมีการจ่ายปันผลทุกๆ ปี อย่างสม่ำเสมอและค่อนข้างสูงกว่าหุ้นกลุ่มอื่น สิ่งเหล่านี้เพียงพอต่อแรงดึงดูดทั้งนั้น
สิ่งสำคัญ ในช่วงนี้หุ้นกลุ่มอสังหาริมทรัพย์เริ่มมีการกลับตัวเป็นขาขึ้น โดยเฉพาะด้านราคาหุ้นที่ค่อยๆ ขยับตัวขึ้นต่อเนื่อง นี่อาจเป็นการฉายแววรอบใหม่ หลังพักฐานมาได้ระยะหนึ่ง
ทั้งนี้นักวิเคราะห์ บล. ทรีนีตี้ ก็มองว่าหุ้นกลุ่มอาสังหาฯ เริ่มมีการกลับตัวขาขึ้นเช่นกัน ถึงแม้ว่ายังมีแรงกดดันจากยอดปฏิเสธสินเชื่อจากธนาคารพาณิชย์ยังอยู่ในระดับสูง (ไม่นับรวมโครงการบ้านประชารัฐ) ประกอบกับความเชื่อมั่นผู้บริโภคที่ยังคงอยู่ในระดับต่ำ แต่ด้วยหุ้นกลุ่มนี้มีความน่าสนใจสำหรับการลงทุนจากอัตราการจ่ายเงินปันผล (High dividend yield) ที่สูงกว่ากลุ่มธุรกิจอื่น ราคาต่อมูลค่าทางบัญชี (P/BV) ที่ต่ำ
นอกจากนี้ ยังคาดการณ์ผลประกอบการในไตรมาส 2 ปี 2559 ที่กำลังจะออกมา จะได้รับผลบวกจากมาตรการกระตุ้นอสังหาริมทรัพย์เสร็จสิ้นไปเมื่อปลายเดือนเมษายนที่ผ่านมา โดยคาดว่ายอดโอนไตรมาส 2 ปี 59 จะปรับตัวเพิ่มขึ้นทั้งการเปรียบเทียบต่อไตรมาสและเปรียบเทียบต่อปี จากการสอบถามผู้ประกอบการในตลาดส่วนมากจะทำการเร่งโอนโครงการในช่วงสัปดาห์สุดท้ายก่อนมาตรการเสร็จสิ้น โดยที่มาตรการลดค่าโอนและค่าจดจำนองลงเหลือ 0.01% มีผลดีต่อโครงการที่มีมูลค่าขายเกินกว่า 1 ล้านบาทต่อยูนิตซึ่งสามารถประหยัดค่าใช้จ่ายให้ผู้ซื้อได้มาก
ส่วนทางด้านผู้ประกอบการที่คาดว่าได้รับประโยชน์จะเป็นกลุ่มที่มีโครงการพร้อมโอน อาทิ บริษัท พฤกษา เรียลเอสเตท จำกัด (มหาชน) หรือ PS, บริษัทแลนด์แอนด์เฮ้าส์ จำกัด (มหาชน) หรือ LH, บริษัท เอพี (ไทยแลนด์) จำกัด (มหาชน) หรือ AP และ บริษัท ควอลิตี้เฮ้าส์ จำกัด (มหาชน) หรือ QH
นี่เป็นหุ้นที่คาดว่าจะรับประโยชน์มากสุดของกลุ่มอสังหาริมทรัพย์ โดยยอดขาย Presales และงานในมือ Backlog เพิ่มขึ้น ซึ่งจะช่วยพักดันให้ผลประกอบการเติบโตต่อไปในอนาคต